Sanggroep onder top vyf in Mandelabaai | News24
Sanggroep onder top vyf in Mandelabaai
=Die Christos Dunamai Sanggroep van Uitenhage is benoem as een van die top 5 geestelike sanggroepe in Nelson Mandelabaai. Van links is Verney Claassen, Rhonwen Claassen, Cyril Stuurman, Chris Ressouw en Sebastian “Bassie” Human. Afwesig: Andries Phillips en Eugene Daniels. Foto:VERSKAF
Die Christos Dunamai Sangers van Uitenhage is benoem as een van die top vyf gospel kore in Nelson Mandelabaai en sal einde Mei, tydens ’n glansgeleentheid in die Veremarksaal, hoor of hulle met die louere gaan wegstap!
Twee bekroonde plaaslike gospelsangers, Dougie Roman en Chris Ressouw, wat 49 jaar gelede die Christadelphians sanggroep gestig het en onderskeidelik as leier asook afrigter oor baie dekades in die groep gedien het, staan deesdae aan die voorpunt van die Christos Dunamai Sangers.
Die res van die groep bestaan uit Verney Claassen, Cyril Stuurman, Rhonwen Claassen, Eugene Daniels, Andries Phillips en Bassie Human. Alhoewel die groep nog jonk is, het hulle ’n bedrywige program propvol optredes wat wag.
Volgens Ressouw gaan die sangers oor Paasnaweek toer na Klawer, Piketberg en Montagu en later in April besoek hulle Kimberley, Kuruman, Oudtshoorn en Kaapstad.
“Oor Paasnaweek gaan ons ons splinternuwe gospel CD met die titel Be my Protector bekendstel as-ook ons Kersfees DVD saam met die sangpaar Patrick en Shuyling Lindoor,” sê Chris Ressouw.
Die titellied van hul CD is geskryf deur Verney Claassen wie ook die voorsanger van hierdie lied is.
Ressouw sê plaaslik beplan hulle ’n Moedersdagkonsert vroeg in Mei by die Allanridge gemeenskapsaal.
“Dié konsert is ter verering van vroue oor die algemeen maar moeders in die besonder,” sê Ressouw.
Later vanjaar, gedurende Oktober, gaan Christos Dynamai Sangers ’n spesiale program aanbied as deel van ’n kanker bewusmakingsveldtog in samewerking met die Kankervereniging van Suid-Afrika en fondse is ook ten bate van hierdie organisasie.
Gabriel Global Gospel Awards het die sangers benoem as een van top vyf geestelike kore in Nelson Mandelabaai en die glansge-leentheid waartydens wenners aangekondig word sal op 26 Mei in die Veremarksaal gehou word.
Vir meer inligting oor die Christos Dunamai Sangers bel Verney by 084 323 7723 of Chris 082 947 0444; of e-pos verneyclaassen @gmail.com of chrisresssouw@gmail.com